Krajčí, Marek, poslanec NR SR (2023-05-03):
Ďakujem pekne za slovo, pán predsedajúci. Tak dovoľte, aby som zareagoval na niektoré veci, čo tu boli komunikované. Tak po prvé, ten pozmeňujúci návrh, ktorý naozaj predložila pani poslankyňa Horváthová so mnou a ešte, myslím, s Marekom Šefčíkom, bol riadne vykomunikovaný s ministerstvom zdravotníctva. Na ministerstvo zdravotníctva najskôr prišla, myslím, že pani doktorka Palušková, ktorá rokovala s ministrom Lengvarským, ktorý to, čo navrhovala, schválil. Následne to potom išlo na odbor liekovej politiky, kde dokonca pochválili pani prof. Horváthovú, že jej právnik veľmi dobre pripravil tú legislatívu. A takto ten pozmeňovací návrh sa dostal sem do pléna. Samozrejme, nikto sa nezbavuje toho, že my sme ten návrh predložili. Ale poprosil by som, aby sa prestalo naozaj klamať v tejto veci, že to bol ako náš výmysel. My sme sa snažili viac-menej len pomôcť pacientom. A teraz ja vysvetlím, o čo tam ide. V tomto prípade je mi naozaj ľúto, že ten konflikt medzi všeobecnými lekármi a špecialistami v našej krajine je. Je evidentný a vďaka aj tejto zmene došlo k tomu, že niektorí, ale naozaj len niektorí lekári tento konflikt prenášali na svojich pacientov, za čo sa ja naozaj hanbím a je mi to ľúto, že takíto lekári sú. Po prvé, celé to bolo pripravené spôsobom, že chceli sme ušetriť pacientovi jednu ďalšiu návštevu všeobecného lekára, ktorú by musel absolvovať po tom, ako navštívi svojho špecialistu. Lebo častokrát sa stávalo, že pacient išiel k svojmu špecialistovi, ten mu nepredpísal lieky, len napísal nejaké odporučenie a tento pacient potom musel ísť k svojmu všeobecnému lekárovi. Vieme veľmi dobre, že tí všeobecní lekári, je ich málo, sú preťažení, v niektorých prípadoch majú 30 pacientov denne. A títo potom museli ad jedna dlho čakať u tohto lekára, aby im potom tento lekár mohol predpísať lieky, ktoré im špecialista odporučil. Túto návštevu sme chceli pacientom vlastne ušetriť, a teda zaviedlo sa do zákona, že keď už raz ste vyšetrený špecialistom, on preberá zodpovednosť za liečbu, ktorú vám indikoval, čo si myslím, že je úplne správne, a má vám predpísať lieky, ktoré vám odporučil. A tým pádom by sa vlastne ušetrila jedna cesta. To, že niektorí... pre pacienta. To, že niektorí všeobecní lekári po tom, ako sme, ako prešiel tento pozmeňujúci návrh, schválila sa táto novela, šikanózne začali posielať svojich pacientov k špecialistom, aby im začali oni predpisovať lieky, dokonca im odmietli predpísať tie lieky, to podľa mňa hraničí už naozaj možno až s trestnoprávnym konaním, pretože ad jedna zákon im to v žiadnom prípade, takýmto spôsobom ich neusmerňoval, aby to robili. Oni mali z viacerých dôvodov ďalej sa starať o svojich pacientov a mali len využiť zmenu v zákone, že keď ten pacient má objednanú svoju kontrolu u špecialistu a prišiel k tomu svojmu špecialistovi, tak áno, tu v tomto momente ten pacient už mal mať predpísané svoje lieky. Takže naozaj táto, táto hra, niekedy veľmi nepríjemná hra pre pacientov, ktorá vznikla, mňa osobne veľmi mrzí a z toho vlastne vznikajú aj takéto určité príbehy. Na druhej strane si myslím, že vo väčšine prípadov to funguje dobre a mnohí pacienti sú vďační, že ušetrili tú jednu cestu k svojmu všeobecnému lekárovi a majú hneď predpísané lieky u svojho špecialistu. Môžu ísť do lekárne si ich vyzdvihnúť a môžu ďalej, môžu ich okamžite vlastne brať. Plus sa naozaj zvýšilo používanie tzv. repetatívnych receptov, čo sa začalo vo zvýšenej miere využívať. Mnohí lekári dovtedy ani nevedeli, že takýto recept existuje, že môžu opakovane v podstate dať príkaz lekárnikovi, ktorý potom v nejakej periodicite vydáva v lekárni lieky pacientovi, ktorého oni ošetrujú. Takže prinieslo to naozaj mnoho dobrých vecí. A teraz táto novela nám dáva priestor na to, aby sme sa zamysleli, či niektoré veci sa nedajú vylepšiť. Určite tam nejaký priestor je. Nejaký návrh sem prišiel. Ja som neskracoval, nepredlžoval, nezasahoval som vôbec do tohto návrhu, takže by som poprosil pani poslankyňu, aby ma už ďalej nespomínala v tejto veci. Toto naozaj išlo úplne mimo mňa. A rovnako išlo mimo mňa aj, čo sa týka očkovania, pretože ja sám som do programového vyhlásenia vlády presadil vetu, že som za to, aby sa zvyšovali kompetencie lekárnikov. A úprimne poviem, ja som za to, aby, aby lekárnici mohli očkovať v lekárňach po tom, ako sa vyriešia určité odborné otázky, ktoré, ktoré v tejto veci vyvstali. Veľmi dobre vieme, že nebola pripravená ani vyhláška k tomu zákonu. Nie je presne dodefinované, akým spôsobom preberú zodpovednosť za očkovaných lekárnici, ktorí by očkovali, kto bude niesť zodpovednosť za očkovanie, či predpisujúci všeobecný lekár, ktorý predpíše recept, alebo lekárnik, ktorý bude, ktorý bude očkovať. Takže tam bolo naozaj relatívne dosť veľa vecí, ktoré treba doriešiť. A práve preto, ja som to už aj mediálne avizoval, bude na pôde zdravotníckeho výboru k tomuto okrúhly stôl, kde budú pozvaní všetci stakeholderi v tejto oblasti, ktorí sa chcú k tejto veci vyjadriť a chcú spoločne a vlastne pripraviť pozmeňujúci návrh do druhého čítania tak, aby sme pri zachovaní všetkých práv a povinností a, samozrejme, v prospech pacienta a ich ochrany zdravia pripravili tento zákon čo najlepšie, tak aby to očkovanie v tých lekárňach bolo možné. Ale tam naozaj treba doplniť určité veci. Už boli teraz k tomu rokovania na ministerstve zdravotníctva. Zúčastnila sa ich za nás pani prof. Horváthová, ktorá možnože sa k tejto veci ešte viac vyjadrí, a samozrejme, tieto všetky veci budú potom predmetom aj tej, toho rokovania za tým okrúhlym stolom. Takže tuná by som poprosil, aby opäť sa nespomínalo moje meno v súvislosti, keď to absolútne nie je pravda. A dokonca môj názor je momentálne trošku iný, ako, ako by sa zdalo. Takže ja zatiaľ len toľkoto, aby som zareagoval na tieto veci v rámci rozpravy. Ďakujem pekne.